b'\n_START_ARTICLE_\nKulturkampf\n_START_PARAGRAPH_\nKulturkampf (njema\xc4\x8dki: "kulturska borba") je naziv za antikatoli\xc4\x8dku politiku Njema\xc4\x8dkog Carstva protiv Katoli\xc4\x8dke Crkve. Zbila se za vladavine cara Vilima I. i kancelara Otta von Bismarcka. U to je vrijeme papa bio Pio IX.. Bismarck je svaku silu u Njema\xc4\x8dkoj kojoj je sjedi\xc5\xa1te bilo izvan Njema\xc4\x8dke do\xc5\xbeivljavao neprijateljskom, te je 1873. pokrenuo "Kulturnu borbu" (Kulturkampf) protiv mo\xc4\x87i pape i Katoli\xc4\x8dke Crkve, ali samo u Pruskoj. Ovaj su pokret poduprijeli njema\xc4\x8dki liberali jer su Katoli\xc4\x8dku Crkvu gledali kao "bastion reakcije" i najve\xc4\x87eg neprijatelja; katolici su se grupirali oko Centristi\xc4\x8dke stranke. Nastavak antiklerikalne kampanje bio je odjeljak Kaznenog zakona \xc2\xa7 130a, zvani Kanzelparagraph, izglasovan u Reichstagu 1871. godine, dodatno je obespravio katolike i opusto\xc5\xa1io kadrovsku infrastrukturu Katoli\xc4\x8dke Crkve u Pruskoj. Ovaj diskriminatorni zakon ostao je na snazi sve do 1953. godine._NEWLINE_Naziv je uveo Rudolf Virchow i u\xc5\xa1la je u tom obliku u razne jezike. Pojam je u svezi s nastankom politi\xc4\x8dkoga katolicizma kao politi\xc4\x8dke koncepcije koja je nastala kao poku\xc5\xa1aj obrane Katoli\xc4\x8dke Crkve i njenih pripadnika od napada i posezanja onda\xc5\xa1nje liberalne vlasti u podru\xc4\x8dje djelovanja Katoli\xc4\x8dke Crkve, jer je agresivna politika poprimala razmjere iskorjenjivanja katoli\xc4\x8danstva.'